Twee dood, 8 beseer toe bakkie rol(Argieffoto: ER24) Die polisie sal die oorsaak ondersoek van ŉ padongeluk op die N12 tussen Westonaria en Fochville wat Sondag die lewe van twee mense geëis en agt ander beseer gelaat het. Russel Meiring, woordvoerder van ER24, het laat Sondagaand gesê paramedici is omstreeks 11:15 na die toneel ontbied. Daar het hulle ŉ bakkie aangetref waar dit langs die pad aan die onderkant van ŉ wal lê. Die bakkie was die enigste voertuig op die toneel en het vermoedelik gerol. “Die passasiers van die voertuig het verspreid oor die toneel gelê,” het Meiring gesê. By nadere ondersoek het paramedici gevind dat ŉ man en vrou veelvuldige noodlottige beserings opgedoen het en hulle is dood verklaar. Agt ander mense het beserings opgedoen wat van gering tot kritiek gewissel het. Een van die kritiek beseerde pasiënte se toestand was so ernstig dat die persoon per helikopter na die Sunshine-hospitaal gehaas moes word. Die ander beseerdes is per ambulans na verskillende hospitale geneem.